James McAvoy ľutuje, že posledné X-Men filmy nemali viac scén s Profesorom X a Magnetom
Herec prezradil, čo bola podľa neho najväčšia chyba posledných filmov ságy.
Premiéru X-Men: Dark Phoenix máme (ne)úspešne za sebou. Zahraniční kritici záverečnému filmu ságy nič nedarovali a označili ho za najhorší z X-Men série. My to síce až tak čierne nevidíme (naša recenzia tu), ale faktom ostáva, že Dark Phoenix je prinajlepšom zúfalo priemernou komiksovkou a premárnenou šancou.
Herecký predstaviteľ Charlesa Xaviera James McAvoy sa už vyjadril, že z jeho pohľadu bolo chybou, že v posledných niekoľkých filmov sme videli tak málo spoločných scén Xaviera a Magneta (Michael Fassbender). Podotkol, že X-Men: Fist Class sa vydaril najmä preto, lebo príbeh stál práve na vzťahu týchto dvoch mutantov.
"Postavili sme film na základoch toho vzťahu," povedal McAvoy. "A zdalo sa, že ľuďom sa to páči. Je to niečo, o čom sa stále diskutuje a myslím, že ide o jeden z najlepších prvkov tých filmov.
Ale v prípade Days of Future Past, Apocalypse a Dark Phoenix sa z nejakého dôvodu Simon (Kinberg) a štúdio rozhodli nedopriať týmto postavám viac spoločných scén. Netuším prečo! Myslím, že to bola veľká chyba. Bol by som rád, ak by sme mali viac tých scén, ale to sa už nestane. To najviac ľutujem. To je asi moje jediné sklamanie z X-Men ságy."
Nevieme, ako ty, ale my s McAvoyou do bodky súhlasíme. Iste, Apocalypse a Dark Phoenix by viac scén Magneta a Xaviera asi aj tak nespasilo, ale bol do práve tento vzťah, ktorý dodával sérii dynamiku a sympatické pnutie. Navyše išlo o zrejme najlepšie zahrané postavy z radov mutantov. X-Men: Dark Phoenix je v kinách od 6. júna (červen) 2019.